આણંદ પાસેના કરમસદ ગામના તળાવ પાસે ગામના ખ્રિસ્તી સમાજનું કબ્રસ્તાન આવેલું છે. અહીં ખ્રિસ્તી સમાજના મૃતકોની અનેક કબરો છે. પરંતુ આ જગ્યા તળાવ પાસે આવેલી હોઇ કરમસદ પાલિકાએ આ સ્થળે મૃતદેહ દફનાવવા નહીં તેવી નોટિસ લગાવી દેવામાં આવી હતી.જેને પગલે ગત રવિવારે કરમસદના ખ્રિસ્તી મહોલ્લામાં એક વ્યક્તિનું અવસાન થતાં મૃતદેહને એ સ્થળે દફનાવે નહીં તે માટે કરમસદ નગરપાલિકા દ્વારા પ્રયાસ કરાતા વાતાવરણ તંગ બન્યું હતું. જોકે ખ્રિસ્તી સમાજના આગેવાનોએ સમયસૂચકતા વાપરી વિદ્યાનગર પોલીસ મથકે જાણ કરી પોલીસની ઉપસ્થિતિમાં મૃતદેહને દફનાવતાં મામલો ઠારે પાડ્યો હતો. પરંતુ બાપદાદાના સમયથી ખ્રિસ્તી સમાજના મૃતકોને આ સ્થળે દફનાવવામાં આવતા હતા તે સ્થળે પુન: નગરપાલિકા કબજો ન જમાવે અને મૃતદેહ દફનાવવા પુન: ના અટકાવે તે માટે ખ્રિસ્તી સમાજના અગ્રણીઓએ આણંદ કલેકટર કચેરીએ આવીને ચીટનીશ સી.બી.જેઠવાને આવેદનપત્ર આપ્યું હતું.